L-NGO Repubblika qalet li t-tħassir ta' multi maħruġin mill-Aġenzija LESA għandu jkun investigat biex l-impunità ma tkomplix tirrenja. Hi kienet qed tirreferi għar-rapport ta' The Times of Malta li żvela kif mijiet ta' multi li ngħataw lil diversi politiċi u negozjanti mil-LESA tħassru mingħajr raġuni valida. Persuna f'din l-Aġenzija qalet li vettura waħda ġarrbet madwar 200 ċitazzjoni u li dawn inħafru kollha. "Kuljum qed nikkonfermaw aktar li f'Malta għandna nies speċjali li għalihom hemm liġi differenti mil-liġi għall-bqija taċ-ċittadini," qalet l-NGO. Hi fakkret li kull ċittadin għandu jħallas kollox miċ-ċitazzjoni li jeħel imma dan ma japplikax għal xi politiċi li ma jitħarrkux mill-istess awtoritajiet li jipproteġuhom. "L-iskandli fis-settur tat-trasport qed isiru intollerabbli" – Cassola Il-kandidat indipendenti Arnold Cassola qal li l-ammont ta' skandli fis-settur tat-trasport qed isiru intollerabbli. Hu qal li kull politiku jew individwu li abbuża mis-sistema biex ma jħallasx il-multi għandu jkun żvelat u jpatti għal għemilu. "Ma nistgħux nibqgħu siekta għax il-valuri tal-pajjiż qed jitmermru. Għalhekk hemm bżonn li ssir il-ġustizzja li sparixxiet mill-istituzzjonijiet," wissa Cassola. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61aefd67beda1_rand.td-a-rec-img{text-align:left}.td_uid_3_61aefd67beda1_rand.td-a-rec-img img{margin:0 auto 0 0}